Title: ประกาศองค์การพิพิธภัณฑ์วิทยาศาสตร์แห่งชาติ เรื่อง โครงสร้าง การจัดองค์กร อำนาจหน้าที่ วิธีดำเนินงาน และสถานที่ติดต่อเพื่อขอรับข้อมูลข่าวสารขององค์การพิพิธภัณฑ์วิทยาศาสตร์แห่งชาติ

ประกาศองค์การพิพิธภัณฑ์วิทยาศาสตร์แห่งชาติ

ประกาศองค์การพิพิธภัณฑ์วิทยาศาสตร์แห่งชาติ
เรื่อง
โครงสร้าง การจัดองค์กร อำนาจหน้าที่ วิธีดำเนินงาน
และสถานที่ติดต่อเพื่อขอรับข้อมูลข่าวสาร
ขององค์การพิพิธภัณฑ์วิทยาศาสตร์แห่งชาติ[๑]

ตามที่มีประกาศองค์การพิพิธภัณฑ์วิทยาศาสตร์แห่งชาติ
ลงวันที่ ๓ ธันวาคม พ.ศ. ๒๕๔๔ เรื่อง โครงสร้าง การจัดองค์กร อำนาจหน้าที่
วิธีการดำเนินงาน
และสถานที่เพื่อขอรับข้อมูลข่าวสารขององค์การพิพิธภัณฑ์วิทยาศาสตร์แห่งชาติ นั้น

เนื่องจาก องค์การพิพิธภัณฑ์วิทยาศาสตร์แห่งชาติ
ได้ประกาศใช้โครงสร้างการจัดองค์กรอำนาจหน้าที่ วิธีดำเนินงานและสถานที่ติดต่อ
เพื่อขอรับข้อมูลข่าวสารใหม่ ตั้งแต่วันที่ ๑ ตุลาคม พ.ศ. ๒๕๔๘ เป็นต้นมา
เป็นผลให้โครงสร้างและอำนาจหน้าที่เปลี่ยนแปลงไป ดังนั้น
เพื่อให้เป็นไปตามความในมาตรา ๗ (๑) (๒) และ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ จึงยกเลิกประกาศองค์การพิพิธภัณฑ์วิทยาศาสตร์แห่งชาติ
ลงวันที่ ๓ ธันวาคม พ.ศ. ๒๕๔๔ และให้ประกาศโครงสร้างการจัดองค์กร อำนาจหน้าที่
วิธีดำเนินงานและสถานที่ติดต่อเพื่อขอรับข้อมูลข่าวสารขององค์การพิพิธภัณฑ์วิทยาศาสตร์แห่งชาติไว้
ดังต่อไปนี้

ข้อ ๑
 องค์การพิพิธภัณฑ์วิทยาศาสตร์แห่งชาติ
(อพวช.) มีอำนาจหน้าที่เกี่ยวกับการเก็บรวบรวมวัตถุ จำแนกประเภทวัตถุ
บันทึกหลักฐาน สงวนรักษาและแสดงหรือจัดให้มีการแสดงสิ่งต่างๆ
ที่มีความสำคัญด้านวิทยาศาสตร์และเทคโนโลยี รวมทั้งกิจกรรมอื่นที่เกี่ยวเนื่อง
เพื่อให้ประชาชนเกิดความเข้าใจหรือกระตุ้นให้เกิดความเข้าใจด้านวิทยาศาสตร์และเทคโนโลยีในอดีต
ปัจจุบันและอนาคต

ข้อ ๒
 กลุ่มภาระงานหลัก
องค์การพิพิธภัณฑ์วิทยาศาสตร์แห่งชาติ
จัดกลุ่มภาระงานหลัก เป็น ๓ กลุ่ม ดังนี้
(๑) กลุ่มพิพิธภัณฑ์
มีภารกิจในการบริหารจัดการแหล่งเรียนรู้ตามอัธยาศัยด้านวิทยาศาสตร์เทคโนโลยี และความหลากหลายทางชีวภาพ
ดำเนินการวางแผน การพัฒนา การจัดแสดงการบำรุงรักษานิทรรศการ การรวบรวม จัดหา
เก็บรักษา การจำแนก วัสดุอุเทศ
การศึกษาค้นคว้าและการให้บริการข้อมูลทางวิชาการที่เกี่ยวข้อง
รวมทั้งการดำเนินการวิจัยเพื่อพัฒนาองค์ความรู้และเพิ่มประสิทธิภาพในการสื่อสาร
การสร้างความรู้ความเข้าใจและการพัฒนาศักยภาพของพิพิธภัณฑ์ประกอบด้วยกิจกรรม ๓
กิจกรรม คือ
(๑.๑) การจัดนิทรรศการ ดำเนินการวางแผน ศึกษา
การบำรุงรักษาและการพัฒนานิทรรศการเพื่อการสื่อสารสาระความรู้และความเพลิดเพลิน
การจัดทำเอกสารคู่มือ คำแนะนำเอกสารวิชาการ
และการจัดกิจกรรมสนับสนุนและส่งเสริมการเรียนรู้จากนิทรรศการในพิพิธภัณฑ์
(๑.๒) การจัดการวัสดุอุเทศ ดำเนินการจัดหา รวบรวม
จำแนก จัดทำข้อมูล
การเก็บรักษาการจัดทำประวัติและเป็นวัสดุอ้างอิงในการสนับสนุนการศึกษา
การวิจัยแก่นักวิจัยทั้งภายในและภายนอกองค์กร การสร้างระบบการเชื่อมโยงข้อมูลวัสดุอุเทศกับพิพิธภัณฑ์
สถาบันการศึกษาทั้งภายในและต่างประเทศ
(๑.๓) การจัดการและดำเนินการวิจัย ดำเนินการศึกษา
การค้นคว้ารวบรวมข้อมูล เพื่อให้เกิดความรู้ใหม่และพัฒนาองค์ความรู้ที่เป็นประโยชน์ต่อการพัฒนาการจัดกิจกรรม
การพัฒนานิทรรศการ การเพิ่มประสิทธิภาพการสื่อสาร และการให้บริการข้อมูล
ในแหล่งเรียนรู้ทั้งด้านวิทยาศาสตร์เทคโนโลยีและความหลากหลายทางชีวภาพ
(๒) กลุ่มกิจกรรมสร้างความตระหนักด้านวิทยาศาสตร์
มีภารกิจในการบริหารจัดการการวางแผนการพัฒนา การศึกษา ค้นคว้า วิจัย
ส่งเสริมกิจกรรมการเรียนรู้เพื่อการสร้างความเข้าใจและการสร้างความตระหนักด้านวิทยาศาสตร์เทคโนโลยี
และความหลากหลายทางชีวภาพแก่กลุ่มเป้าหมายทั้งเขตปริมณฑลและในภูมิภาค เช่น
การแสดงทางวิทยาศาสตร์ ละครวิทยาศาสตร์ ค่ายวัฒนธรรมวิทยาศาสตร์
การแข่งขันทางวิทยาศาสตร์ การใช้บริการห้องปฏิบัติการวิทยาศาสตร์ การจัดคาราวานวิทยาศาสตร์
การอบรมสัมมนาเพื่อพัฒนาทักษะการสื่อสาร พัฒนาวิชาชีพ
รวมทั้งการวิจัยด้านการสื่อสารวิทยาศาสตร์ เป็นต้น
(๓) กลุ่มงานสนับสนุน
มีภารกิจในการบริหารจัดการเพื่อให้การสนับสนุนการดำเนินการของกลุ่มพิพิธภัณฑ์
และกลุ่มกิจกรรมสร้างความตระหนักด้านวิทยาศาสตร์
ตามนโยบายและบรรลุเป้าหมายที่กำหนด เช่น การสนับสนุนจัดทำและบริหารงบประมาณ
การพัฒนาบุคลากร การจัดซื้อจัดหาวัสดุอุปกรณ์การอำนวยความสะดวกด้านสถานที่
พาหนะการขนส่ง การดูแลรักษาความปลอดภัย การติดต่อประสานงานกับหน่วยงานทั้งในและต่างประเทศ
รวมทั้ง การพัฒนาธุรกิจและการดำเนินการด้านการตลาดให้องค์กรเป็นที่ยอมรับของสังคม
เป็นต้น

ข้อ ๓
 การจัดกลุ่มบุคลากร
องค์การพิพิธภัณฑ์วิทยาศาสตร์แห่งชาติ
จัดกลุ่มบุคลากรรับผิดชอบภาระงาน เป็น ๓ กลุ่ม ดังนี้
(๑) กลุ่มผู้บริหารระดับสูง รับผิดชอบการวางแผน
กำหนดกลยุทธ์ เป้าหมาย รวมทั้งการบริหารจัดการ ให้สอดคล้องกับนโยบาย
ของคณะกรรมการองค์การพิพิธภัณฑ์วิทยาศาสตร์แห่งชาติประกอบด้วย
กลุ่มบุคคลผู้ดำรงตำแหน่ง ผู้อำนวยการองค์การพิพิธภัณฑ์วิทยาศาสตร์แห่งชาติ รองผู้อำนวยการองค์การพิพิธภัณฑ์วิทยาศาสตร์แห่งชาติ
ผู้อำนวยการพิพิธภัณฑ์
ผู้อำนวยการสำนักและหรือผู้ที่ดำรงตำแหน่งเทียบเท่าที่มีความรับผิดชอบการบริหาร
(๒) กลุ่มวิชาการ
รับผิดชอบภารกิจของกลุ่มงานงานพิพิธภัณฑ์
และกลุ่มกิจกรรมสร้างความตระหนักด้านวิทยาศาสตร์
เกี่ยวกับการพัฒนาและการจัดแสดงนิทรรศการ การจัดการวัสดุอุเทศ การค้นคว้าวิจัย
การพัฒนาและจัดกิจกรรมส่งเสริมการเรียนรู้ รวมทั้งการฝึกอบรมสัมมนา
ประกอบด้วยกลุ่มบุคลากรที่มีวุฒิการศึกษาขั้นต่ำปริญญาตรีในสาขาหลักที่องค์การพิพิธภัณฑ์วิทยาศาสตร์แห่งชาติต้องการ
ได้แก่ สาขาวิทยาศาสตร์ คณิตศาสตร์ วิศวกรรมศาสตร์ สถาปัตยกรรม เป็นต้น
รวมทั้งสาขาอื่นที่ต้องมีพื้นฐานทางวิทยาศาสตร์ เช่น การศึกษาวิทยาศาสตร์ เป็นต้น
(๓) กลุ่มสนับสนุน รับผิดชอบการให้บริการ
อำนวยความสะดวกในการปฏิบัติงาน
การติดต่อประสานงานโดยรวมขององค์การพิพิธภัณฑ์วิทยาศาสตร์แห่งชาติ ประกอบด้วย
กลุ่มบุคลากร ที่มีวุฒิตั้งแต่ระดับมัธยมศึกษาตอนปลาย
ประกาศนียบัตรวิชาชีพขึ้นไปเพื่อทำหน้าที่เกี่ยวกับการเงิน การคลัง การพนักงาน
กิจการสัมพันธ์ นิติกรรมสัญญา การสถานที่ การรักษาความปลอดภัย การพัฒนาธุรกิจ และการตลาด
เป็นต้น

ข้อ ๔
 หน้าที่ความรับผิดชอบของส่วนงานตามโครงสร้าง
(๑) ผู้อำนวยการองค์การพิพิธภัณฑ์วิทยาศาสตร์แห่งชาติ
เป็นผู้บริหารสูงสุด รับผิดชอบการบริหารทั่วไป การบริหารงานบุคคล การบริหารการเงิน
การติดต่อกับบุคคลภายนอก และมีอำนาจในการวางระเบียบการปฏิบัติงาน
โดยไม่ขัดต่อข้อบังคับและนโยบายของคณะกรรมการองค์การพิพิธภัณฑ์วิทยาศาสตร์แห่งชาติ
(๒)
รองผู้อำนวยการองค์การพิพิธภัณฑ์วิทยาศาสตร์แห่งชาติ
รับผิดชอบการบริหารจัดการการวางแผน การพัฒนา
การกำกับดูแลบุคลากรในกลุ่มงานพิพิธภัณฑ์ และหรือสำนัก
ตามที่ผู้อำนวยการองค์การพิพิธภัณฑ์วิทยาศาสตร์แห่งชาติมอบหมาย
(๓) หน่วยงานตรวจสอบภายใน
รับผิดชอบการตรวจสอบความถูกต้องการปฏิบัติงานตามกฎหมาย
ระเบียบ ข้อบังคับที่ดำเนินการของหน่วยงานต่างๆ ความถูกต้องของการจัดทำเอกสาร
วิธีปฏิบัติ การเบิกจ่ายงบประมาณ การสอบทานระเบียบ คำสั่ง ข้อบังคับ
ระบบความปลอดภัย ประสิทธิภาพการจัดองค์กร และการบริหารภายใน การทำหน้าที่เลขานุการคณะกรรมการตรวจสอบ
การประสานงานกับสำนักงานการตรวจเงินแผ่นดิน
การปฏิบัติงานพิเศษตามที่ผู้อำนวยการองค์การพิพิธภัณฑ์วิทยาศาสตร์แห่งชาติมอบหมาย
การปฏิบัติร่วมกันหรือสนับสนุนการปฏิบัติงานของหน่วยงานอื่นที่เกี่ยวข้องที่ได้รับมอบหมาย
(๔) สำนักบริหาร
รับผิดชอบการพัฒนายุทธศาสตร์ แผนการดำเนินงาน
การจัดทำงบประมาณประจำปีการจัดสรรและบริหารทรัพยากร
การติดตามประเมินผลและจัดทำรายงานผลการปฏิบัติงาน
ดำเนินการที่เกี่ยวข้องกับคณะกรรมการองค์การพิพิธภัณฑ์วิทยาศาสตร์แห่งชาติ
การดำเนินงานเกี่ยวกับการเงิน การบัญชี งบประมาณ การพัสดุ อาคารสถานที่ ยานพาหนะ
การบริหารทรัพยากรบุคคล ดำเนินการเกี่ยวกับกฎหมาย งานนิติกรรมและสัญญา
การพัฒนาจัดการระบบสารสนเทศ ซ่อมสร้างชิ้นงานนิทรรศการ การบำรุงรักษา
ซ่อมแซมอาคารและระบบอาคาร สาธารณูปโภค การดูแลภูมิทัศน์สิ่งแวดล้อม
การจัดระบบรักษาความปลอดภัย
และปฏิบัติงานร่วมกันหรือการสนับสนุนการปฏิบัติงานของหน่วยงานอื่นที่เกี่ยวข้องตามที่ได้รับมอบหมาย
แบ่งความรับผิดชอบออกเป็น ๖ กอง ดังนี้
(๔.๑) กองคลัง
รับผิดชอบการจัดระเบียบข้อบังคับด้านการเงิน
การบัญชี การพัสดุ และงบประมาณ การกำกับดูแลให้เป็นไปตามนโยบายและระเบียบข้อบังคับ
การควบคุมการจัดทำบัญชี การจัดทำคำของบประมาณ
การกำกับดูแลให้เป็นไปตามนโยบายและระเบียบข้อบังคับ การจัดทำงบลงทุนประจำปี
การควบคุมการรับจ่าย การนำฝาก การทำบัญชีรายได้ บัญชีเงินทุน
เงินสำรองตามพระราชกฤษฎีกา การจัดทำรายงานวิเคราะห์สถานภาพทางการเงิน
การจ่ายและติดตามเงินสำรองจ่าย การจัดเก็บเอกสาร การเงิน
การจัดทำคำชี้แจงการใช้จ่ายต่อสำนักงานการตรวจเงินแผ่นดิน
กำกับดูแลให้เป็นไปตามระเบียบข้อบังคับเกี่ยวกับการพัสดุ การจัดซื้อจัดจ้าง
การทำสัญญา การวิเคราะห์งบประมาณ การใช้และจัดซื้อวัสดุ การตรวจรับ การจัดเก็บ
จัดทำทะเบียน การจ่าย โอนแลกเปลี่ยน ยืม เช่า การจำหน่ายวัสดุและครุภัณฑ์
แบ่งงานรับผิดชอบออกเป็น ๔ งาน คือ งานการเงิน งานบัญชี งานงบประมาณ
และงานการพัสดุ
(๔.๒) กองยุทธศาสตร์และแผน
รับผิดชอบการศึกษา รวบรวมและวิเคราะห์ข้อมูล
เพื่อพัฒนาเป็นนโยบายการจัดทำแผนวิสาหกิจที่สอดคล้องกับนโยบายของคณะกรรมการ
การจัดทำแผนปฏิบัติการประจำปีการจัดทำงบประมาณประจำปีการติดตามและประเมินผลการทำงานขององค์การพิพิธภัณฑ์วิทยาศาสตร์แห่งชาติ
และจัดทำรายงานอื่นๆ รวมทั้งการประสานงานที่เกี่ยวข้อง
ทั้งภายในและภายนอกองค์กรแบ่งงานรับผิดชอบออกเป็น ๓ งาน คือ งานแผน
งานคณะกรรมการองค์การพิพิธภัณฑ์วิทยาศาสตร์แห่งชาติ และงานประเมินผล
(๔.๓) กองกลาง
รับผิดชอบงานสารบรรณ การจัดเก็บลงทะเบียนเอกสาร
การรับและร่างหนังสือราชการ ตรวจสอบการส่งข้อมูลข่าวสารทางเอกสารและสื่ออื่นๆ
การดูแล การใช้ บำรุงรักษา จัดทำทะเบียนยานพาหนะ งานสาธารณูปโภค โทรศัพท์ โทรสาร
ไปรษณีย์ ห้องประชุม และงานเลขานุการ โดยมีงานที่รับผิดชอบแบ่งเป็น ๓ งาน คือ
งานสารบรรณ งานยานยนต์ และงานเลขานุการ
(๔.๔) กองการสถานที่
รับผิดชอบการดูแล บำรุง รักษา ซ่อมแซม อาคาร
และดูแลระบบอาคารสาธารณูปโภค รักษาอาคารสถานที่ให้อยู่ในสภาพที่เป็นระเบียบสวยงาม
การจัดระเบียบการจราจร การควบคุมการเข้าออก การรักษาความสะอาดภายในและภายนอกอาคาร
การกำจัดของเสีย ขยะ การรักษาความปลอดภัย การประสานงานกับหน่วยงานภายนอก
การอำนวยความสะดวกในการจัดพื้นที่เพื่อใช้ประโยชน์ในกิจกรรมต่างๆ
(๔.๕) กองบุคลากร
รับผิดชอบการกำกับดูแลให้เป็นไปตามข้อบังคับ
ระเบียบ ว่าด้วยการพนักงานการจัดและเก็บรักษาทะเบียนประวัติพนักงาน
การบันทึกเวลาปฏิบัติงาน การคิดค่าตอบแทนการทำงานล่วงเวลา การทำงานในวันหยุดและค่าตอบแทนอื่นๆ
ที่กำหนดไว้ในข้อบังคับ ระเบียบที่เกี่ยวกับ การปฏิบัติงาน จัดทำบัตรประจำตัว
การออกหนังสือรับรองต่างๆ กองทุนสำรองเลี้ยงชีพ การปฐมพยาบาล
การแนะนำด้านสุขภาพ
ดำเนินการขอพระราชทานเครื่องราชอิสริยาภรณ์ การทำหนังสือเดินทาง วีซ่า และการจัดทำแบบประเมินผลงานของพนักงานทุกระดับ
รวมทั้ง การรับสมัคร สรรหา คัดเลือก บรรจุ แต่งตั้ง กำหนดอัตราเงินเดือน
จัดทำแผนอัตรากำลัง จัดทำแผนพัฒนาบุคลากร จัดการฝึกอบรม เพื่อพัฒนาบุคลากร
การให้ความรู้ความเข้าใจในการปฏิบัติงานส่งเสริมด้านการแรงงานสัมพันธ์จัดทำนิติกรรมสัญญาระหว่างพนักงานกับองค์การพิพิธภัณฑ์วิทยาศาสตร์แห่งชาติ
ตลอดจนการดำเนินงานเกี่ยวกับลูกจ้างตามสัญญาจ้าง มีงานที่รับผิดชอบแบ่งเป็น ๓ งาน
คือ งานบุคลากรและทะเบียนประวัติ งานสวัสดิการและแรงงานสัมพันธ์
และงานฝึกอบรมและพัฒนาบุคลากร
(๔.๖) กองบริการเทคนิค
รับผิดชอบการจัดการ วางแผน รายงานข้อมูลสารสนเทศ
ให้บริการฝึกอบรมผู้ปฏิบัติงานองค์กรด้านเทคโนโลยีสารสนเทศ
การจัดการระบบข้อมูลเครือข่าย และความปลอดภัยเครือข่ายสำนักงาน การจัดการ
วางแผนระบบเครือข่าย การบริหารงานระบบเครือข่าย
ช่วยเหลือสนับสนุนผู้ปฏิบัติงานเครือข่ายในองค์กร ติดตั้ง ซ่อมสร้าง
บำรุงรักษาโปรแกรมและเครื่องคอมพิวเตอร์และชิ้นงานนิทรรศการภายในองค์กร
การวางแผนและจัดการโปรแกรมระบบงาน วิเคราะห์ กำหนดรายละเอียดขั้นตอนโปรแกรมระบบงาน
พัฒนาโปรแกรมและฐานข้อมูลภายใน
รวมการพัฒนาโปรแกรมบนเว็บไซต์การประสานงานรวมทั้งให้บริการด้านข้อมูลสารสนเทศและการเชื่อมโยงเครือข่าย
กับหน่วยงานภายในและภายนอกองค์กร แบ่งงานรับผิดชอบออกเป็น ๒ งาน คือ
งานเทคโนโลยีสารสนเทศ และงานซ่อมสร้างชิ้นงานนิทรรศการ
(๕) สำนักพัฒนาความตระหนักด้านวิทยาศาสตร์
รับผิดชอบการวิจัยและการพัฒนาทางวิชาการด้านการสื่อสารวิทยาศาสตร์
การพัฒนากิจกรรมเสริมการเรียนรู้ การรวบรวมเก็บรักษา
จัดทำทะเบียนเอกสารและสื่อวิชาการ การเผยแพร่ข้อมูลความรู้ผ่านสื่อประเภทต่างๆ
เป็นศูนย์บริการข้อมูลสารสนเทศ
สร้างเครือข่ายความร่วมมือกับองค์กรและหน่วยงานในประเทศและระหว่างประเทศ
การประสานความร่วมมือกับหน่วยงานทั้งภาครัฐเอกชน และประชาชน ดำเนินการจัดกิจกรรมส่งเสริมสนับสนุนการพัฒนาทรัพยากรบุคคลและวิชาชีพที่เกี่ยวข้อง
กับพิพิธภัณฑ์และวิทยาศาสตร์ศึกษาให้กับหน่วยงานต่างๆ
ปฏิบัติงานร่วมกันหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
แบ่งความรับผิดชอบออกเป็น ๔ กอง ดังนี้
(๕.๑) กองข้อมูลและวิเทศสัมพันธ์
รับผิดชอบศึกษา รวบรวม
ข้อมูลด้านความตระหนักทางวิทยาศาสตร์ของประชาชนดำเนินการวิจัยและประเมินผลเพื่อพัฒนาประสิทธิภาพและทักษะด้านการสื่อสารวิทยาศาสตร์
(science communication) การจัดนิทรรศการ
การจัดกิจกรรมเสริมการเรียนรู้ขององค์การพิพิธภัณฑ์วิทยาศาสตร์แห่งชาติ
พัฒนาโครงการและสร้างเครือข่ายความร่วมมือด้านวิชาการกับหน่วยงานทั้งในและต่างประเทศ
ส่งเสริมการจัดกิจกรรมในการสร้างความตระหนักด้านวิทยาศาสตร์ (ว) และเทคโนโลยี (ท)
(๕.๒) กองบริการสารสนเทศ
รับผิดชอบรวบรวม จัดหา เก็บรักษา ลงทะเบียนเอกสาร
วารสาร หนังสืออ้างอิงต่างๆ การให้บริการข้อมูล
ข้อสนเทศทางวิทยาศาสตร์ผ่านทางเว็บไซต์ขององค์การพิพิธภัณฑ์วิทยาศาสตร์แห่งชาติ
และสื่อต่างๆ
(๕.๓) กองพัฒนากิจกรรมและฝึกอบรม
รับผิดชอบ ริเริ่ม ดำเนินการจัดกิจกรรมส่งเสริมการเรียนรู้
ในรูปแบบต่างๆ ให้เหมาะสมกับกลุ่มเป้าหมาย
ขยายกิจกรรมการสร้างความรู้ความเข้าใจด้านวิทยาศาสตร์
ให้กระจายสู่กลุ่มเป้าหมายทั้งในและนอกสถานที่ (outreach) ส่งเสริมการพัฒนาบุคลากรของประเทศด้านงานพิพิธภัณฑ์และด้านการสื่อสารทางวิทยาศาสตร์
(๕.๔) กองอาสาสมัคร
รับผิดชอบการพัฒนาศักยภาพด้านวิชาการและการบริการของพนักงาน
และอาสาสมัคร เพื่อให้เกิดมาตรฐานคุณภาพของการปฏิบัติงาน
และส่งเสริมประสิทธิภาพและจิตสำนึกในการปฏิบัติงาน
รวมทั้งสร้างความประทับใจที่ดีในการปฏิบัติงานให้กับองค์การพิพิธภัณฑ์วิทยาศาสตร์แห่งชาติ
(๖) สำนักพัฒนาธุรกิจและการตลาด
รับผิดชอบการวิจัย การวางแผนและพัฒนาด้านการตลาด
การอำนวยความสะดวกแก่ผู้ใช้บริการ การจัดทำแผนพัฒนาธุรกิจ การหารายได้จากสิทธิและโครงการต่างๆ
ที่พัฒนาขึ้นการเผยแพร่ข้อมูลข่าวสาร การประชาสัมพันธ์
และปฏิบัติงานร่วมกันหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
แบ่งความรับผิดชอบออกเป็น ๔ กอง ดังนี้
(๖.๑) กองการตลาด
รับผิดชอบการวางแผน รวบรวม วิเคราะห์ วิจัย
การดำเนินงานด้านการตลาดขององค์การพิพิธภัณฑ์วิทยาศาสตร์แห่งชาติ
การเก็บรวบรวมสถิติ และข้อมูลเกี่ยวกับผู้เข้าชมและกลุ่มลูกค้าเป้าหมาย การประเมินผลกิจกรรมต่างๆ
ริเริ่ม แสวงหาแนวทางร่วมมือ สร้างเครือข่ายกับหน่วยงานภาครัฐ - เอกชน
เพื่อส่งเสริมการตลาด การแสวงหาการสนับสนุนจากองค์กร
บุคคลการสร้างความสัมพันธ์กับกลุ่มเป้าหมาย การพิจารณาและกำหนดสิทธิประโยชน์ต่างๆ
ขององค์กรแบ่งออกเป็น ๔ งาน คือ งานข้อมูลและวิจัยตลาด งานลูกค้าสัมพันธ์
งานรับจองเข้าชม และงานวางแผนและพัฒนาตลาด
(๖.๒) กองบริการผู้เข้าชม
รับผิดชอบดูแลในส่วนการให้บริการผู้เข้าชม
พิพิธภัณฑ์ต่างๆ ที่องค์การพิพิธภัณฑ์วิทยาศาสตร์แห่งชาติ
จัดขึ้นทั้งในและนอกสถานที่ และการดูแลอาสาสมัคร ที่ให้บริการผู้เข้าชมประจำวัน
การให้บริการเดินทางและกิจกรรมด้านการท่องเที่ยวพิพิธภัณฑ์
และการให้บริการหอพักขององค์การพิพิธภัณฑ์วิทยาศาสตร์แห่งชาติ
สำหรับจัดทำค่ายและผู้ที่มีความประสงค์ค้างแรม ณ
องค์การพิพิธภัณฑ์วิทยาศาสตร์แห่งชาติ รับเรื่องร้องเรียนจากผู้เข้าชม พร้อมสรุปเป็นแนวทางการพัฒนาการบริการต่อไป
แบ่งออกเป็น ๖ งาน คือ งานบริการพิพิธภัณฑ์ งานบริการหอพัก งานบริการรถรับส่ง (Shuttel
Bus) งานกิจกรรมท่องเที่ยว งานกิจกรรมพิเศษ และงานอาสาสมัคร
(๖.๓) กองพัฒนาธุรกิจและระดมทุน
รับผิดชอบการศึกษาโอกาสทางธุรกิจที่เกี่ยวข้องกับพิพิธภัณฑ์
เพื่อพัฒนาการหารายได้ขององค์การพิพิธภัณฑ์วิทยาศาสตร์แห่งชาติ ในด้านต่างๆ
การรับสมัครบัตรสมาชิกองค์การพิพิธภัณฑ์วิทยาศาสตร์แห่งชาติและสร้างกิจกรรมสมาชิกสัมพันธ์
การจัดทำฐานข้อมูลสมาชิกศึกษาวิเคราะห์ความเป็นไปได้ของการลงทุน
อันที่มาของรายได้ขององค์การพิพิธภัณฑ์วิทยาศาสตร์แห่งชาติ
การหารายได้จากการใช้สถานที่ขององค์การพิพิธภัณฑ์วิทยาศาสตร์แห่งชาติ
และประสานงานผู้สนับสนุนกิจกรรม และผู้สนับสนุนประจำโครงการต่างๆ
ที่องค์การพิพิธภัณฑ์วิทยาศาสตร์แห่งชาติพัฒนาขึ้น สร้างและรักษาพันธมิตรธุรกิจต่างๆ
ขององค์การพิพิธภัณฑ์วิทยาศาสตร์แห่งชาติแบ่งออกเป็น ๔ งาน คือ งานสิทธิประโยชน์ (Sponsorship)
งานระดมทุน งานโครงการเงินทุนหมุนเวียนร้านจำหน่ายของที่ระลึก และงานบัตรสมาชิก
(๖.๔) กองประชาสัมพันธ์
รับผิดชอบการจัดทำแผนการประชาสัมพันธ์
และดำเนินการประชาสัมพันธ์ การติดต่อประสานงานโดยรวมขององค์กร การจัดทำเอกสาร
การผลิตสื่อทุกชนิด
เพื่อการประชาสัมพันธ์การติดต่อกับหน่วยงานทั้งภายในและภายนอกประเทศ
ในกิจกรรมหรือโครงการที่องค์การพิพิธภัณฑ์วิทยาศาสตร์แห่งชาติ จัดขึ้น การรวบรวม
วิเคราะห์ข้อมูลที่เกี่ยวกับการประชาสัมพันธ์ การประสานงานสื่อมวลชนในการเข้ามาจัดทำบรรยากาศและกิจกรรมภายในองค์การพิพิธภัณฑ์วิทยาศาสตร์แห่งชาติแบ่งออกเป็น
๕ งาน คือ งานสร้างสรรค์และผลิตสื่อ งานเผยแพร่ข่าวสาร งานโสตทัศนูปกรณ์ งานสื่อมวลชนสัมพันธ์
และงานวารสารองค์การพิพิธภัณฑ์วิทยาศาสตร์แห่งชาติ
(๗) พิพิธภัณฑ์วิทยาศาสตร์
รับผิดชอบการพัฒนาและจัดแสดงนิทรรศการและกิจกรรมที่เกี่ยวเนื่องด้านวิทยาศาสตร์และเทคโนโลยี
ให้เด็กเยาวชนและประชาชนทั่วไป ได้รับความรู้
ความเข้าใจและเรียนรู้สาระทางวิทยาศาสตร์ พัฒนาทักษะกระบวนการเรียนรู้
และนำความรู้ไปประยุกต์ใช้ในชีวิตประจำวันพัฒนาองค์ความรู้ที่จัดแสดงให้ทันสมัย
วิจัยและพัฒนาสื่อ
การนำเสนอและกิจกรรมประจำในพิพิธภัณฑ์ให้เกิดกระบวนการพัฒนาความคิดแบบวิทยาศาสตร์
จัดเก็บรักษาผลงานและชิ้นงานทางวิทยาศาสตร์ของชาติ ค้นคว้า เรียบเรียง สาระวิชาการ
จัดทำในรูปแบบสื่อที่เหมาะสมเพื่อเผยแพร่การพัฒนาและจัดบริการแก่ผู้เข้าชมให้ได้รับประสบการณ์เรียนรู้ด้วยความพึงพอใจ
รวมทั้งประสานร่วมมือ สนับสนุน ร่วมปฏิบัติงานและสร้างเครือข่าย
กับหน่วยงานอื่นที่เกี่ยวข้อง แบ่งความรับผิดชอบออกเป็น ๓ กอง ดังนี้
(๗.๑) กองวัสดุอุเทศวิทยาศาสตร์
รับผิดชอบการรวบรวม จัดหา จำแนกประเภท อนุรักษ์
วัตถุตัวอย่าง ศึกษา วิจัย เพื่อการอ้างอิง ประเมิน แลกเปลี่ยน จำหน่าย
วัตถุตัวอย่าง จัดทำเอกสารเพื่อเผยแพร่ จัดทำทะเบียนประวัติ บันทึกหลักฐาน
ระบบข้อมูลสารสนเทศวัตถุตัวอย่าง
จัดทำมาตรฐานและเชื่อมโยงระบบฐานข้อมูลเป็นเครือข่าย จัดเก็บรักษาวัตถุตัวอย่างเป็นหมวดหมู่
ให้เหมาะสม ถูกต้องตามหลักวิชาการ จัดระบบสืบค้น ควบคุม การเบิกจ่าย
ประวัติการใช้งาน และจัดทำแค็ตตาล็อกวัตถุตัวอย่าง
(๗.๒) กองนิทรรศการวิทยาศาสตร์
รับผิดชอบการวางแผน
พัฒนานิทรรศการและการจัดแสดงนิทรรศการพัฒนาเจ้าหน้าที่ จัดทำคู่มือบทปฏิบัติการ
สื่อที่เอื้ออำนวยสนับสนุนการเรียนรู้ของผู้ชม ดูแล บำรุงรักษาชิ้นงานนิทรรศการให้พร้อมบริการ
ศึกษา วิเคราะห์ ติดตามความก้าวหน้าเทคโนโลยีการจัดแสดงนิทรรศการ วางแผน
พัฒนาการจัดแสดงในนิทรรศการให้สื่อสารได้ตามเป้าหมาย
ทันสมัยพัฒนาดำเนินกิจกรรมเสริมการเรียนรู้ในนิทรรศการและจัดเตรียมข้อมูล
สารสนเทศทางวิทยาศาสตร์ให้ผู้ชมได้รับสาระ ทักษะ และความเพลิดเพลิน
(๗.๓) กองวิชาการวิทยาศาสตร์
รับผิดชอบการค้นคว้า ศึกษา ข้อมูล สารสนเทศ
ทางด้านวิทยาศาสตร์และเทคโนโลยี เพื่อพัฒนานิทรรศการและเผยแพร่ วิจัย พัฒนา ออกแบบ
เทคโนโลยีการสื่อสารวิทยาศาสตร์ สื่อนำเสนอ และสาระทางวิทยาศาสตร์ รูปแบบต่างๆ
ที่เหมาะสมกับผู้ชมระดับต่างๆ การเผยแพร่สาระทางวิทยาศาสตร์และตอบปัญหาต่างๆ
ศึกษาประเมินผลนิทรรศการ พฤติกรรมการเรียนรู้ระดับการรู้วิทยาศาสตร์ ของผู้ชม
และสร้างเครือข่ายทางวิชาการ เพื่อดำเนินงานให้บรรลุผล
(๘) พิพิธภัณฑ์ธรรมชาติวิทยา
รับผิดชอบเกี่ยวกับการรวบรวม สงวนรักษา
จำแนกประเภท จัดทำทะเบียนประวัติวัตถุอุเทศด้านธรรมชาติวิทยา การศึกษาค้นคว้า
วิจัย การออกแบบพัฒนาและจัดทำนิทรรศการการพัฒนาและจัดบริการผู้เข้าชม
การจัดกิจกรรมเสริม และการพัฒนาสื่อที่เกี่ยวข้องกับนิทรรศการวัสดุอุเทศ
การปฏิบัติงานร่วมกันหรือสนับสนุนการปฏิบัติงานของหน่วยงานอื่นที่เกี่ยวข้อง
หรือที่ได้รับมอบหมายแบ่งความรับผิดชอบออกเป็น ๓ กอง ดังนี้
(๘.๑) กองพิพิธภัณฑ์อ้างอิง
รับผิดชอบบริหารและจัดการคลังตัวอย่างอ้างอิงทางวิชาการ
(Reference Collection) เอกสารอ้างอิง
และจดหมายเหตุทางธรรมชาติวิทยา บริหารและจัดการศูนย์บริการข้อมูลด้านอนุกรมวิธาน (Identification Center) และปฏิบัติงานตามที่ได้รับมอบหมายจากผู้บังคับบัญชาตามกฎระเบียบที่กำหนด
 (๘.๒) กองนิทรรศการธรรมชาติวิทยา
รับผิดชอบบริหารและจัดการนิทรรศการภายในและภายนอกอาคารพิพิธภัณฑ์ธรรมชาติวิทยา
ดูแล บำรุง รักษา ซ่อมแซมนิทรรศการ
บริหารและจัดกิจกรรมการเรียนรู้ด้านธรรมชาติวิทยา
และปฏิบัติงานตามที่ได้รับมอบหมายจากผู้บังคับบัญชาตามกฎระเบียบที่กำหนด
(๘.๓) กองวิชาการธรรมชาติวิทยา
รับผิดชอบสำรวจและวิจัยทางด้านอนุกรมวิธานของทรัพยากรชีวภาพประสานและจัดทำองค์ความรู้ทางด้านความหลากหลายทางชีวภาพ
เพื่อการสื่อความรู้ด้านธรรมชาติวิทยาและปฏิบัติงานตามที่ได้รับมอบหมายจากผู้บังคับบัญชาตามกฎระเบียบที่กำหนด
(๙) พิพิธภัณฑ์เทคโนโลยีสารสนเทศ
รับผิดชอบการพัฒนานิทรรศการและกิจกรรมต่างๆ
ที่ให้ความรู้
ความเข้าใจด้านวิทยาศาสตร์และเทคโนโลยีที่เกี่ยวข้องกับการสื่อสารและเทคโนโลยีสารสนเทศ
ตั้งแต่อดีตจนถึงปัจจุบัน
และการติดตามและพัฒนาองค์ความรู้ให้มีความทันสมัยตลอดเวลา
เพื่อจัดแสดงในพิพิธภัณฑ์เทคโนโลยีสารสนเทศ ให้ผู้ชมได้รับความรู้ ความเข้าใจ
ตลอดจนตระหนักถึงความสำคัญของเทคโนโลยีสารสนเทศที่เข้ามามีบทบาทต่อการดำเนินชีวิตประจำวัน
ต่อการพัฒนาประเทศทั้งด้านการศึกษาเศรษฐกิจและสังคม โดยรวม
และต่อการแข่งขันด้านการค้าการลงทุนในเวทีโลก เพื่อให้ผู้ชมเกิดแรงจูงใจในการแสวงหาความรู้ด้านเทคโนโลยีสารสนเทศทั้งในด้านทฤษฎีและปฏิบัติและปรับตัวให้พร้อมสำหรับการเปลี่ยนแปลงในอนาคต
นอกจากนี้ ยังมีหน้าที่ในการเก็บรวบรวมสงวนรักษา จำแนกประเภท จัดทำทะเบียนประวัติ
วัตถุอุเทศด้านเทคโนโลยีสารสนเทศ
การศึกษาค้นคว้าวิจัยที่เกี่ยวข้องทั้งด้านวิชาการและการให้บริการ ตลอดจนการจัดระบบการให้บริการผู้เข้าชมจัดกิจกรรมเสริมตามวาระและโอกาสที่เหมาะสม
พัฒนาสื่อที่เกี่ยวข้องกับนิทรรศการ วัสดุอุเทศ
และการปฏิบัติงานร่วมหรือสนับสนุนการปฏิบัติงานของหน่วยงานอื่นที่เกี่ยวข้องทั้งภายในและภายนอกหรือตามที่ได้รับมอบหมายจากองค์การพิพิธภัณฑ์วิทยาศาสตร์แห่งชาติ
แบ่งความรับผิดชอบออกเป็น ๓ กอง ดังนี้
(๙.๑) กองวัสดุอุเทศเทคโนโลยีสารสนเทศ
รับผิดชอบการรวบรวม จัดหา จำแนกประเภท เก็บรักษา
วัตถุตัวอย่าง ศึกษา วิจัย เพื่อการอ้างอิง ประเมิน แลกเปลี่ยน จำหน่าย
วัตถุตัวอย่าง จัดทำเอกสารเพื่อเผยแพร่ จัดทำทะเบียนประวัติ บันทึกหลักฐาน
ระบบข้อมูลสารสนเทศวัตถุตัวอย่าง
จัดทำมาตรฐานและเชื่อมโยงระบบฐานข้อมูลเป็นเครือข่าย
จัดเก็บรักษาวัตถุตัวอย่างเป็นหมวดหมู่ ให้เหมาะสม ถูกต้องตามหลักวิชาการ
จัดระบบสืบค้น ควบคุม การเบิกจ่าย ประวัติการใช้งาน ทั้งในส่วนที่จัดแสดงและส่วนที่เก็บรักษาเพื่อการค้นคว้า
วิจัย ให้บริการข้อมูลตามความเหมาะสม
(๙.๒) กองนิทรรศการเทคโนโลยีสารสนเทศ
รับผิดชอบการวางแผนพัฒนานิทรรศการและการจัดแสดงนิทรรศการจัดบริการต่างๆ
ควบคุมการปฏิบัติงานของเจ้าหน้าที่ประจำนิทรรศการ พัฒนาคู่มือ บทปฏิบัติการ
สื่อสนับสนุนการเรียนรู้ของผู้ชม ดูแล บำรุงรักษาชิ้นงานนิทรรศการให้พร้อมบริการ
ศึกษา วิเคราะห์ ติดตามความก้าวหน้าของเทคโนโลยีตลอดจนความรู้และสิ่งประดิษฐ์ใหม่ๆ
ด้านเทคโนโลยีสารสนเทศ
เพื่อนำมาวางแผนร่วมกับกองวิชาการเทคโนโลยีสารสนเทศเพื่อพัฒนาการจัดแสดงนิทรรศการและกิจกรรมต่างๆ
ให้มีเนื้อหาสาระที่ทันสมัย สามารถสื่อสารได้ตามเป้าหมายและน่าสนใจตลอดเวลา
ร่วมปฏิบัติงานและสนับสนุนการจัดแสดงนิทรรศการนอกสถานที่ตามที่ได้รับมอบหมาย
(๙.๓) กองวิชาการเทคโนโลยีสารสนเทศ
รับผิดชอบการวิจัย ค้นคว้า
ศึกษาข้อมูลความรู้และติดตามความก้าวหน้าของการพัฒนาด้านเทคโนโลยีสารสนเทศอย่างต่อเนื่อง
เพื่อพัฒนานิทรรศการและกิจกรรมต่างๆ ตลอดจนศึกษาและพัฒนาวิธีการจัดแสดง
และนำเสนอที่มีประสิทธิภาพ และเหมาะสมกับผู้ชมกลุ่มต่างๆ ร่วมกับกองวัสดุอุเทศเทคโนโลยีสารสนเทศและกองนิทรรศการเทคโนโลยีสารสนเทศ
รวมถึงการพัฒนาหลักสูตรการอบรมจัดสัมมนาเชิงวิชาการ
และเชิงปฏิบัติการในเรื่องที่เกี่ยวข้องการสนับสนุนข้อมูลวิชาการในการจัดกิจกรรมนอกสถานที่ขององค์การพิพิธภัณฑ์วิทยาศาสตร์แห่งชาติในส่วนที่เกี่ยวข้องกับเทคโนโลยีสารสนเทศ
การประเมินผลชิ้นงานนิทรรศการ การศึกษาพฤติกรรมการเรียนรู้ของผู้ชม
และสร้างเครือข่ายทางวิชาการกับหน่วยงานต่างๆ ทั้งในและต่างประเทศ

ข้อ ๕
 สถานที่ติดต่อเพื่อขอรับข้อมูลข่าวสารขององค์การพิพิธภัณฑ์วิทยาศาสตร์แห่งชาติติดต่อได้ที่
กองประชาสัมพันธ์ สำนักพัฒนาธุรกิจและการตลาด
อาคารสำนักงานองค์การพิพิธภัณฑ์วิทยาศาสตร์แห่งชาติ ชั้น ๑ ถนนเลียบคลองห้า
ตำบลคลองห้า อำเภอคลองหลวง จังหวัดปทุมธานี ๑๒๑๒๐ โทรศัพท์ ๐ ๒๕๗๗ ๙๙๙๙ ต่อ ๑๘๓๓
โทรสาร ๐ ๒๕๗๗ ๙๙๑๑

ประกาศ
ณ วันที่ ๑ พฤศจิกายน พ.ศ. ๒๕๕๐
พิชัย
สนแจ้ง
ผู้อำนวยการ
องค์การพิพิธภัณฑ์วิทยาศาสตร์แห่งชาติ

ปริยานุช/ผู้จัดทำ
๒๒
มกราคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๗ ง/หน้า ๙/๑๐ มกราคม ๒๕๕๑